D Franzose si mit dr Awärbig vo Schwiizer Söldner nit zfriide gsi und das het s Verheltnis zwüschen em Napoleon und dr Schwiiz ständig belastet. Vom Dezämber 1811 aa het me d Milidärallianz neu verhandlet, und es isch am 28. Merz 1812 veriibart worde, ass d Schwiiz nume no 12'000 Ma müess stelle. Öbbe 9000  Schwiizer hai schliesslig in dr Grossen Armee kämpft, wo am 24. Juni in Russland iimarschiert isch. Bim Rückzug über d Beresina hai d Schwiizerregimänt 80% vo ihrem Bestand verlore. Nume 700 Schwiizer si vo Russland zruggcho, die meiste si schwer behinderet und arbetsumfähig gsi. Au wo sich dr Niidergang vom Napoleon scho het afo abzeichne, si d Schwiizerregimänt bis zum bitteren Ändi in siine Dienst bliibe.